Carsten Hansen (S), 2003-12-02:
Det er jo rart, at man får ordet efter sådan en svada fra hr. Leif Mikkelsen.
Der er vist ikke nogen tvivl om, at der er skåret voldsomt på folkeoplysningen i de her år.
Men lad os nu forholde os til det, lovforslaget handler om.
Det handler nemlig om regeringens noget for noget-penge, nemlig omstillingspuljen på tre uddannelsesområder.
Som hr. Aage Frandsen også bemærkede, har vi jo i Uddannelsesudvalget og også ved samrådet, vi havde omkring den kommende lovgivning, forsøgt at bore i, hvor mange af pengene der er gået tilbage, og det vil nok vise sig, at det bliver en ganske stor del af de enkelte skoleformers egne penge, der ikke går tilbage til skoleformerne, men ender i finansministerens eller undervisningsministerens egen lomme.
Det fremgår således ikke, hvor mange penge der er tale om, ligesom det kræver en nærmere detektivmæssig opmærksomhed at følge med i, hvordan den såkaldte omstillingspuljes liv og levned vil være fremover.
Det er med andre ord lidt vanskeligt at gennemskue, hvor meget og hvilke puljer der går hvorhen, og hvad det økonomiske nettoresultat af hele øvelsen bliver - det vil vi selvfølgelig bore i - og dermed også, hvilken effekt de enkelte dele af det her lovforslag vil få for den enkelte skole.
Vi håber at kunne klare mere op i forbindelse med udvalgsarbejdet.
I forhold til det konkrete forslag har vi en række kommentarer.
For så vidt angår de frie kostskoler, er det fint nok, at vi taler om danskundervisning til tosprogede elever, men vi synes i virkeligheden, det burde have været anderledes.
Vi mener også, at den forstærkede vejledningsindsats er en god ting.
Men som jeg har sagt tidligere, tyder noget på, at de her noget for noget-penge ikke kommer tilbage til skolerne, nu bliver de måske kanaliseret om på en anden måde, så det bliver et tillægstaxameter, men alligevel.
Vi har også noteret os, at der sker en forvridning af tilskuddene til fordel for de undervisningspligtige elever, og det er selvfølgelig at tage hul på en ændring af 10. klasses skæbne i forhold til efterskolerne.
Det er ud fra et socialdemokratisk synspunkt meget bekymrende, og det vil vi selvfølgelig også grave i under udvalgsbehandlingen. Med hensyn til produktionsskolerne har vi jo hørt flere gange i dag, at de ikke har fået ret mange af deres egne penge tilbage, så det er fint nok, at den nuværende udslusningsordning blødes op, så det er alle kompetencegivende uddannelser, der belønnes med et udslusningstaxameter.
Men vi har jo også set høringssvaret fra Foreningen af Produktionsskoler og Produktionshøjskoler og Lærerforeningen, og det problematiserer altså eksistensen af de mange forskellige taxametre. Derfor synes vi, der er grund til at se på, om de foreslåede ændringer er hensigtsmæssige, også når vi ser på det samlede billede, og under udvalgsarbejdet vil vi godt have klargjort, om det er holdbart dels at have to forskellige slags udslusninger, dels at have seks forskellige taxametre.
Når vi kigger på det samlede billede af det, må vi sige, at i forhold til de andre punkter er der brug for en afklaring, og derfor vil vi afvente udvalgsbehandlingen, før vi gør vores stilling op, men vi synes, at der er en lang række bekymrende ting i det her lovforslag.